Colesterolul prea mare este de vină pentru o mulțime de afecțiuni, iar dacă te numeri printre cei ale căror analize nu arată deloc bine, trebuie să știi că nu trebuie să renunți la a te hrăni pentru a reuși să-l readuci în limite normale.
Colesterolul are rol de liant între celule și de stabilizator. Cel benefic, secretat de corpul uman, echilibrează sistemul celular, curăță pereții vaselor de sânge și neutralizează grăsimile dăunătoare; el ajută la optimizarea digestiei și a activității sistemului imunitar și stimulează producerea unor hormoni esențiali. Colesterolul dăunător, cel pe care îl creștem printr-o alimentație nesănătoasă și prin lipsa de activitate fizică, este cel care se depune pe vasele de sânge, favorizând apariția bolilor de natură cardiacă și neurologică; destabilizarea valorilor optime ale colesterolului este potențată și de fumat, stres și un stil de viață dezorganizat.
Vestea bună este că o metodă sigură și eficientă de a controla nivelul de colesterol este includerea în dietă a unor alimente care ajută la scăderea acestuia, concomitent cu renunțarea la grăsimi saturate, regăsite în multe produse.
Alimente care scad colesterolul
În general, o dietă bazată pe plante și fără grăsimi nesaturate aduce colesterolul în limite normale. Asociate cu alimente care au proprietatea specială de a scădea colesterolul, acestea vor da rezultate și mai bune.
Drojdia roșie de orez conține lovastatin, compus regăsit în multe medicamente recomandate pentru reducerea colesterolului. La fel de sănătoase sunt și ciupercile pleurotus, care, pe lângă lovastatin, conțin și beta-glucani.
Alimentele bogate în fibre solubile, precum ovăz, bame și orz, soia, migdale și nuci, pot reprezenta soluția pentru problemele cu colesterolul.
Fructele intensifică arderile și previn depunerea grăsimilor, datorită aminoacizilor și vitaminelor. Merele, citricele și fructele de pădure sunt cele mai indicate.
Legumele sunt și ele un "dușman" de temut pentru colesterol, fiind, totodată, hrănitoare și pline de nutrienți esențiali pentru tranzitul digestiv. Varza, sfecla, dovleceii și fasolea sau mazărea sunt recomandate de nutriționiști celor care au colesterolul prea mare.
Lactatele recomandate în dislipidemii sunt cele degresate, iar cerealele integrale contribuie și ele la diminuarea colesterolului.
Evită dulciurile, produsele de patiserie, făinoasele și băuturile carbogazoase, iar carnea, chiar și cea de pește, ouăle, condimentele și sosurile trebuie să se regăsească pe cât de puțin posibil în dietă.